Finnsk og sænsk stjórnvöld eru sögð ætla að tilkynna um umsóknir um aðild að Atlantshafsbandalaginu samtímis í næsta mánuði. Þetta segir í fréttum Iltalehti í Finnlandi og Aftonbladet í Svíþjóð, þar sem fram kemur að þetta verði tilkynnt þann 16. maí.
Stjórnvöld í Svíþjóð og Finnlandi hafa lengi verið hlutlaus í varnarmálum en eftir innrás Rússa í Úkraínu hefur stuðningur við aðild að Atlantshafsbandalaginu aukist mjög á meðal almenings. 51 prósent Svía sagðist hlynnt aðild í nýrri könnun sem Novus gerði í síðustu viku og tæpur fjórðungur andvígur. Stuðningurinn er enn meiri í Finnlandi og meirihluti er fyrir aðild á finnska þinginu sömuleiðis.
Sanna Marin, forsætisráðherra Finnlands, heimsótti Svíþjóð fyrr í mánuðinum þar sem hún sagði stöðuna hafa gjörbreyst við innrásina og að Finnar þurfi að vera viðbúnir öllum mögulegum aðgerðum Rússa.
Fyrr í vikunni kom fram að sænsk stjórnvöld hafi ákveðið að flýta úttekt á varnar- og öryggismálum landsins og á skýrslan að vera tilbúin innan tveggja vikna. Spurningin um aðild að Atlantshafsbandalaginu er fyrst og fremst til athugunar.
Samkvæmt frétt Aftonbladet ætla Bandaríkin og Bretland að tryggja öryggi ríkjanna tveggja á meðan umsóknarferlið stendur yfir. Til stendur að fjölga hermönnum á Norðurlöndum og treysta samstarf leyniþjónustustofnana.
Finnar og Svíar eru sagðir ætla að tilkynna samtímis um umsóknir sínar um aðild að NATO 16. maí. Stuðningur við aðild hefur aukist verulega í löndunum frá upphafi innrásar Rússa í Úkraínu.